Papersnake/gushiwen huggingface dataset:
次韵屏翁观梅
戴炳（宋代）

晓寒篱落外，一见一番新。唤觉群芳梦，先钟万古春。

冷香宜醉寝，真色任烟邻。更喜连朝雪，飞花为辟尘。
寄苏拾遗（拾遗，许公之后，今犹居开元中旧第）
罗隐（唐代）

早岁长杨赋，当年谏猎书。格高时辈伏，言数宦情疏。

慷慨传丹桂，艰难保旧居。退朝观藁草，能望马相如。
奉和袭美太湖诗二十首 上真观
陆龟蒙（唐代）

尝闻升三清，真有上中下。官居乘佩服，一一自相亚。

霄裙或霞乘，侍女忽玉姹。坐进金碧腴，去驰飙歘驾。

今来上真观，恍若心灵讶。祗恐暂神游，又疑新羽化。

风馀撼朱草，云破生瑶榭。望极觉波平，行虚信烟藉。

闲开飞龟帙，静倚宿凤架。俗状既能遗，尘冠聊以卸。

人间方大火，此境无朱夏。松盖荫日车，泉绅垂天罅。

穷幽不知倦，复息芝园舍。锵佩引凉姿，焚香礼遥夜。

无情走声利，有志依闲暇。何处好迎僧，希将石楼借。
句
释法周（宋代）

地因培客土，凡草有时生。
庚戌栎社春会，南北诗家毕至，喜而作歌，即呈在座诸君子
林朝崧（清代）

男儿当画凌烟阁，横草功成比褒鄂。不然携家游五湖，万金坐致同陶朱。

奈何一鸣复不跃，行歌长作山泽癯。世风尚武风雅坠，天生才人岂无意。

陈芳有国容我主，漫向槐安争富贵。挽回文运起中原，我先一军张汉帜。

长城不怕偏师攻，守无羸卒多精骑。南方之强北方强，与我鼎足分界疆。

黄池荼火各争长，笔阵鏖战三千场。衣裳玉帛会今日，喜见三分初合一。

牛耳休论执者谁，象占无首群龙吉。送抱推襟畛域忘，弹棋奏乐欢情溢。

临池书罢湿云烟，刻烛诗成评甲乙。遗老不数香山九，群贤远过竹林七。

满堂济济裙屐多，莺花烂熳春风和。主人奉觞客尽醉，踏筵起舞拍手歌。

相约斯文延一脉，自今同室戒操戈。年年三月兰亭宴，愿合群仙咏大罗。
次韵施进之惠紫芝术
范成大（宋代）

山精媒长生，仙理信可诘。
梨枣本寓言，杞菊亦凡质。
幽人爱臞儒，药鼎荐珍物。
绝粒谢烟火，耘苗换肌骨。
摩挲莱芜甑，尘生不须拂。
锦城春望
卓英英（唐代）

和风装点锦城春，细雨如丝压玉尘。

漫把诗情访奇景，艳花浓酒属闲人。
问雁
姚勉（宋代）

家山已作一月疎，嘱雁为取秋风书。
雁飞竟去已几日，乃尔寂寂如何如。
晓霜雁声又东去，急起出门呼雁住。
前时嘱尔为寄书，汝今将书落何处。
雁言丈夫志非常，桑弧蓬矢示四方。
顾家安足就大事，底用屑屑悲故乡。
吁嗟来汝空中雁，黄耳犹能书往返。
飞奴解递丞相笺，鷾鸸亦传商妇简。
帛书自古倩汝传，诗人流咏知几年。
汝今何事倦来往，应我不如苏武贤。
雁言君拟乃如此，信史不知无此史。
当年当侍枉教欺，我亦安能书万里。
湖田漠漠多菰蒲，就食聊寄江南居。
书邮安得为人作，君欲觅书寻鲤鱼。
秋暑饮僧舍分韵得界字
谢翱（宋代）

夜露摇井梧，明河涵左界。酣眠知何益，筋力久已懈。

馀氛薄中餐，幅巾无所挂。欲去岂不能，有兴辄中败。

浮醅济瓜茗，阴鼎漉姜芥。忽醉此山中，解衣如脱械。

凉飔扫地生，尘暑焚香迈。空巢见落毛，石发卷如虿。
雪中寄梅花与清之大老
王十朋（宋代）

天花除恼腊前雪，香蕊报春溪上梅。分赠鹿岩龙穴友，异时俱是百花魁。
瞻美有子两月而夭走慰二绝 其一
王世贞（明代）

一枝兰折委春烟，听说何人不解怜。掌上明珠看似月，君家只得两回圆。
送刘禹锡郎中赴苏州
姚合（唐代）

三十年来天下名，衔恩东守阖闾城。初经咸谷眠山驿，

渐入梁园问水程。霁日满江寒浪静，春风绕郭白蘋生。

虎丘野寺吴中少，谁伴吟诗月里行。

州城全是故吴宫，香径难寻古藓中。云水计程千里远，

轩车送别九衢空。鹤声高下听无尽，潮色朝昏望不同。

太守吟诗人自理，小斋闲卧白蘋风。
金沙台
吕祖俭（宋代）

谪居无地寄幽怀，□有高台自汉开。
紫极晨光招我望，锦江春汉逐谁来。
赓歌惟忆多炎裔，作赋应怜乏贾才。
人物若增山水胜，诗仙龙种两奇哉。
客中闻从兄岛游蒲绛因寄
无可（唐代）

遥遥行李心，苍野入寒深。吟待黄河雪，眠听绛郡砧。

差期逢缺月，访信出空林。何处孤灯下，只闻嘹唳禽。
答杜相公惠诗
欧阳修（宋代）

药苗本是山家味，茶具偏於野客宜。
敢以微诚将薄物，少资清兴入新诗。
言无俗韵精而劲，笔有神锋老更奇。
二宝收藏传百世，岂惟荣耀托当时。
普利寺自周上人高明轩
郭祥正（宋代）

世人孰无累，贵彼方外人。超然云霞趣，迥脱生死轮。

周也漳南释，开轩瞰漳滨。山光并水影，二物长清新。

尤爱明月夕，苍林变金银。焚香坐轩上，时或要静宾。

幸无歌吟喧，得与麋鹿驯。尝茶煮山药，长养菩提因。

岂慕富且贵，宁忧贱与贫。我来勿厌数，从尔陶天真。
谢昕公取送藏经
虞俦（宋代）

足蹑经楼步步高，知公取送不辞劳。他山佛会同携手，看放光明礼白毫。
次韵邵旸叔秋日怀归
李弥逊（宋代）

天将物色助诗鸣，秋入吟肩句倍清。
欲为鲈专修故事，喜闻鸿雁寄先声。
脱身鞅掌谋须早，过眼纷华梦已成。
它日柴桑许同社，为君漉酒具南烹。
依韵奉和永叔感兴五首
梅尧臣（宋代）

唧唧复唧唧，长沙何太息。
秋风入破衣，瘦妇思补刺。
手中把长线，无帛缝不得。
夜夜忧向寒，斗柄渐垂北。
嫁夫欲夫富，欢乐要终极。
欢乐既未能，鬓发霜花易。
咏史上·泰伯
陈普（宋代）

断发雕肌费一躯，岐阳万国布黄朱。
仲雍不解兄深意，季历携昌亦天吴。
题金州西园九首·垣竹
姚合（唐代）

种竹爱庭际，亦以资玩赏。穷秋雨萧条，但见墙垣长。
宣尼高数仞，固应非土壤。
丁巳宿宝石寺
黄庭坚（宋代）

钟磬秋山静，炉香沉水寒。
晴风荡蒙雨，云物尚盘桓。
沦茗赤铜椀，笕泉苍烟竿。
红榴罅玉房，幺橘委金丸。
枕簟已思燠，饭羹可加餐。
观己自得力，谈玄舌本乾。
理窟乃块然，世故浪万端。
牛刀经肯綮，古人贵守官。
摩挲发硎手，考此一丘盘。
隔竹敲棋为邓封君作
柯潜（明代）

绿阴门巷何迢迢，日午檐头苍雪飘。手谈偶笑橘中叟，不是机心犹未消。

坐来适意惜日短，主人忘形客忘返。到头胜负置勿论，一笑相看远山晚。
赵昭仪春浴行
刘克庄（宋代）

花奴一双鬓垂耳，绿绳夜汲露桃蕊。
青桂寒烟湿不飞，玉龙呵暖红薇水。
翠靴踏云云帖妥，燕钗微卸香丝鬌。
小莲夹拥真天人。红第犯雪欹一朵。
鸾锦屏风画水月，鵁鶄抱颈唼兰叶。
刘郎散尽金饼归，笑引香绡护痴蝶。
仲永再和三绝复和以酬 其一
王十朋（宋代）

间世宗英学海龙，交情尤为野人浓。天香御茗分奇绝，尽是殷勤手自封。
寄伯氏
王洋（宋代）

同占溪名邑，还从佛借居。
懒便书眼暗，静爱酒杯疏。
山路闲供课，僧房步当军。
地炉贪软火，未得赋归欤。
岳王墓
林泳（宋代）

天意只如此，将军足可伤。
忠无身报王，冤有骨封王。
苔雨楼墙暗，花风庙路香。
沉思百年事，挥泪洒斜阳。
次韵朱晦翁十梅·江梅
王炎（宋代）

玉色不受垢，照影清江滨。
江雪岂不寒，枝头浑似春。
颂古三十九首
释道枢（宋代）

风吹雨打节还枯，千尺龙蛇插太虚。
堪笑儿孙无伎俩，一生从此被搽糊。
湖州歌九十八首 其十七
汪元量（宋代）

晓鬓鬅松懒不梳，忽听人说是南徐。手中明镜抛船上，半揭篷窗看打鱼。
答韩持国芙蓉堂二首
王安石（宋代）

乞得胶胶扰扰身，五湖烟水替风尘。
只将凫雁同为侣，不与龟鱼作主人。
生查子
仇远（元代）

飞尘入建章，乐事难重见。白发故宫娃，闲说沈香宴。

霓裳秋梦寒，□及黏冰片。萤火起庭莎，犹忆轻罗扇。
赋张舍人抱啸堂五首
姜特立（宋代）

不拥吴姝与赵姬，不笺尔雅作书痴。
只今抱膝缘何事，北望中原有所思。
送赵清臣宰姚江
楼钥（宋代）

玉立君家好弟兄，蓝田风采照花城。
版舆寿母人间盛，千里何曾去送迎。
闻吾廷介避乱客死藁𦵏道隅
郑善夫（明代）

识面胥台夕，论心浒墅时。功名非尔辈，文藻是吾师。

命薄长遗世，才高更忍饥。天如产麟凤，王不梦熊罴。

久着东山屐，频歌濮水词。邴原明进退，杜甫昩生涯。

已是哀黄发，仍兼陷赤眉。修身浑欲到，得祸一何奇。

寂寞榱楹折，荒芜气运衰。人皆牖下死，子有道傍疑。

叔宝时多惜，嵇康我独悲。君门数行泪，不但致吾私。
清明日雨望计春
郭之奇（明代）

九旬春序六，万里客程三。一水云光湿，千山雨鬓毵。

桃花红未了，柳色绿相参。何处愁心数，惊时祇自憨。
过剡 其一
释居简（宋代）

曹娥泪血点江潮，百里都无绿半篙。剡水迎潮须款曲，小分清莹洗浑涛。
吼山
严光禄（清代）

鬼斧凿灵根，玩舟穿石洞。渟然水一泓，削壁暗如瓮。

舍舟蹑我履，湿翠沾余冻。纡回转湫仄，离立嵌虚空。

山腹裹林扉，危崖出层栋。烟开江海平，云起岩壑动。

澄观物皆寂，旷坐鸟微哢。得意默无言，抚境还疑梦。

何必山僧知，涧流自迎送。
再和昌言喜雪
韩维（宋代）

精祷潜通上下神，恍然佳气一朝新。
隆楼杰阁偏宜晓，杭木残荄尽变大师傅。
有客裁诗传锦段，谁家度曲试朱唇。
相思不得相从乐，虚作箕嵩无事人。
句
曲端（宋代）

不向关中兴事业，却来江上泛渔舟。
行宽禅师院
韦应物（唐代）

北望极长廊，斜扉映丛竹。亭午一来寻，院幽僧亦独。

唯闻山鸟啼，爱此林下宿。
逍遥咏
宋太宗（宋代）

逍遥但信莫狐疑，天自高兮地本卑。
晓取声闻归至道，从来法则尽如斯。
物情运化真纯理，谩说周遮问不知。
性识贤愚俱一体，善缘恶业影相随。
题师荔扉春宵伫月图
尹壮图（清代）

科头散步立闲阶，绘出萧然旷士怀。别有逸情凌海峤，无须近士羡楼台。

峥嵘玉树香凝砌，潇洒芸香净绝埃。翘首问天频煮酒，几时邀得二人谐。
探芳信 暮秋月夜，时方因病止酒，用王碧山韵
王策（清代）

夜如昼。奈花径无花，酒徒断酒。月仍前度月，人谁旧年旧。

谩愁月肉生閒里，落得平消瘦。况饥村、突冷馀尘，井荒缺甃。

海气耳边骤。怕鲸欲移宫，鳌思翻岫。晴过今宵，来夜再晴否。

霜风又捲山松发，秃似瞿昙首。更何言、栗里门前病柳。
贾节庵冒夏暑越修涂过我苕霅情谊甚厚令闻古
牟巘五（宋代）

英英君令弟，介烈夙所秉。
就死得处所，我意复何恨。
杂曲歌辞·蓟门行五首
高适（唐代）

蓟门逢古老，独立思氛氲。一身既零丁，头鬓白纷纷。勋庸今已矣，不识霍将军。
汉家能用武，开拓穷异域。戍卒厌糠核，降胡饱衣食。关亭试一望，吾欲泪沾臆。
边城十一月，雨雪乱霏霏。元戎号令严，人马亦轻肥。羌胡无尽日，征战几时归。
幽州多骑射，结发重横行。一朝事将军，出入有声名。纷纷猎秋草，相向角弓鸣。
黯黯长城外，日没更烟尘。胡骑虽凭陵，汉兵不顾身。古树满空塞，黄云愁杀人。
桂枝香·金陵怀古
王安石（宋代）

登临送目，正故国晚秋，天气初肃。千里澄江似练，翠峰如簇。归帆去棹残阳里，背西风，酒旗斜矗。彩舟云淡，星河鹭起，画图难足。(归帆 一作：征帆)
念往昔，繁华竞逐，叹门外楼头，悲恨相续。千古凭高对此，谩嗟荣辱。六朝旧事随流水，但寒烟衰草凝绿。至今商女，时时犹唱，后庭遗曲。(衰草 一作：芳草)
入洞霄九锁路间
黄敏德（宋代）

绿萝垂地白日暗，落叶满径行人稀。
青童走入报迎客，惊罢先生一局棋。
怀白石社尊师道坚
仇远（元代）

我思南山阳，谷神何绵绵。
松下笑相别，惚恍忘岁年。
寄我犹龙经，文字入幽玄。
终期白石顶，击竹歌游仙。
述哀
俞明震（清代）

预料事当尔，此意至悽切。况复身及之，生死吾安择。

自吾成童时，民劳得小息。书生困帖括，懔若抱残缺。

人知王室尊，那计生事拙。默窥朝野情，不醉常兀兀。

人以官为家，遂以官立国。鄙夫竞濡沬，贤者或矫饰。

泥取古昔名，新理任汩没。我与世同化，所学岂殊辙。

深悲来日难，匹夫与有责。侧闻宪法立，迅疾万弩发。

亲贵集大柄，四海各休戚。所持进化理，忽与初念别。

踯躅将安归，放情山水窟。江南厌靡丽，度陇苦萧瑟。

风气递旋转，人心有南北。奈何势所激，一发不两月。

心知人世改，愁到海水竭。兵气郁不开，关河信四塞。

去官如脱囚，心死身则适。改岁天气佳，浊酒容一呷。

晴风入寒沙，泉动冰滑滑。占天有生意，望春犹恍惚。

谁与解烦忧，如石不可掇。
响琴峡
贝青乔（清代）

言逾马场坪，陡落响琴峡。水深黝如胶，倒浸两崖插。

老晴无日黝，人鬼昼相狎。昔时悬绠渡，蹑虚步恒跲。

通道有葛镜，石矼建如闸。畚挶三十年，倾家不辞乏。

济人荒怪区，国侨亦心𢘉。度彴顾来栈，斜树乱云夹。

冉冉出松顶，寒阳满高硖。在险心块然，回睇汗流胛。

驾焉陟前峰，层阴雨霎霎。
依韵和希深游乐园怀主人登封令
梅尧臣（宋代）

竹映红蕖水榭开，门闲乳雀下青苔。
伊人何恋五斗粟，不作渊明归去来。
阎典
周赓良（清代）

少府头衔署老兵，竟持卵与石相争。群山草合军容黯，大海潮相战血腥。

三月孤城怜许远，万家同尽感田横。芙蓉花谢秋风冷，江上寒涛怒不平。
次韵庾使左史中书行部二首
刘克庄（宋代）

渭树江云春复冬，安知今夕一尊同。
放还颇有诗招隐，饿死断尊文送穷。
笑我垂车老骑犊，喜公下马气如虹。
暮年未敢忘忧国，白发丹心每愿丰。
自湘源至潭州衡山县
宋之问（唐代）

浮湘沿迅湍，逗浦凝远盼。渐见江势阔，行嗟水流漫。

赤岸杂云霞，绿竹缘溪涧。向背群山转，应接良景晏。

沓障连夜猿，平沙覆阳雁。纷吾望阙客，归桡速已惯。

中道方溯洄，迟念自兹撰。赖欣衡阳美，持以蠲忧患。
王梦得捕蝗二首
章甫（宋代）

相逢每叹俱飘流，尊酒作意同新秋。
蝗虫日来复满野，府帖夜下还呼舟。
江天尚黑客骑马，草露未晞人牧牛。
路长遥想兀残梦，家在风烟兰杜洲。
回沙闸成用可斋陈公韵
魏岘（宋代）

一堰限溪江，七乡利耕稼。
卤汐回东溟，多水流仲夏。
仁哉王长回，一劳贻永暇。
长输不尽泽，绝胜晴雨乍。
旱魃纵肆威，恃此不足怕。
滴水一滴金，欲买真无价。
年来沙作崇，耄倪忧日夜。
役夫锸方举，贤帅车已下。
丰赀发公储，严祀阐神舍。
临流肃旌骑，问瘼穷隙罅。
买地开一吭，纳水通百汊。
山判不可移，石级谁敢跨。
董正有赞府，相视皆别驾。
仍忧曷尾闾，置栅抵立壩。
即此是商霖，何必骄阳化。
它山不可磨，钱秦特其亚。
鹤林吴尚书挽诗二首
高斯得（宋代）

魁孽奸时论，词臣格诏除。
承明俄罢直，光范肯驰书。
东土淹灵运，南州哭仲舒。
平季丞弼望，只此閟高墟。
得柳汀答诗，知方卧病，次前韵三首 其三
丘逢甲（清代）

东方未明奈乐何，广庭珊树交枝柯。玉清嬿婉太白病，行雨洞中方醉歌。
箫台周心乐以濂溪自家意思扁其所居之室为赋短诗
朱晞颜（宋代）

真人绝浮伪，一室逃虚空。轩窗敞寥廓，八面俱玲珑。

悠然会众妙，纳此灵襟中。鸣琴弄秋月，洒墨吟春风。

至令千载閒，默与前人通。驴鸣共草色，是乐真融融。

痴人不解事，说梦追前踪。蒙头但熟睡，日影东窗红。
十二月十六日立春
晁说之（宋代）

今年立春常年殊，要乘生气克胡雏。
铁骑一岁再渡河，青帝宁不行天诛。
相公庙略托诸天，亚辅割地甘丘墟。
天穷地蹙否极泰，王城门开阳光舒。
天子当阳朝万国，不击土牛击群狐。
青青原野无横歛，四民安乐祖宗初。
题云台摩汉图赠马卧仙移镇汉中
成鹫（清代）

汉家台阁齐云峙，廿八元勋列筵几。簪缨搢笏相后先，文采风筵无彼此。

阳虚新息弟与兄，附凤攀龙均济美。名高南国推伏波，铜柱铭勋著交趾。

后来绳武谁象贤，隐泉卧仙今继起。出身便作第一人，中原尽识无双士。

当时直节著云州，大人侧目宵人靡。一朝移守香山城，海不扬波郊不垒。

兵民安堵如一家，远近闻风若归市。铃阁招宾仰白眉，棘门揖客来珠履。

分题授简续风骚，闭户著书先鲁史。宦情澹薄孝心真，去国瞻云频陟屺。

乞休三疏屡陈情，传入长安纸争贵。年来永废蓼莪篇，壮志犹存长剑倚。

摩汉台高瞰八荒，运海风生搏万里。帝心西顾在崤函，简书南下推廉李。

粤人欲借寇雍侯，岘首长思羊叔子。饥氓受赈感恩多，四野壶浆戴筐篚。

口碑留在路旁人，棠荫分阴遍桑梓。我本东林猿鹤群，笑傲烟霞聊复尔。

多君不厌野人狂，入林十载成知己。知己去兮天路长，山中人兮吾老矣。

他年棨戟许重临，云日溪山别还似。写将一幅摩汉图，云台回首丹青里。

行矣先生莫惮劳，千秋事业踪前轨。
送友人丧二绝 其一
陈东（宋代）

欲认青帘索酒尝，俄惊丹旐送君丧。吕庄编户伤心切，愁对清风想杜康。
次韵虢国夫人夜游图
李纲（宋代）

金鞍玉勒连钱骢，车如流水马如龙。遗簪堕珥碎珠翠，蜜炬夜入蓬莱宫。

曲江宫殿春蒲柳，玉盘犀箸传纤手。坐中绰约尽天人，锦茵云幕清无尘。

赐名大国动光彩，马嵬回首空啼痕。我欲题诗吊千古，丧国亡家皆此路。

嫣然一笑倾人城，皓齿明眸真女虎。
洞山十咏·朝真洞
金履祥（宋代）

洞府高深对月开，长疑底里閟龙雷。
天窗不照人间世，限尽游人自此回。
送张伯修省干归省重庆府一首
度正（宋代）

我昔赴集英，涪陵见尊公。尊公一世豪，一饮能千钟。

君时年尚少，已有尊公风。举动如成人，吐语非凡童。

别去已十载，一笺不得通。忧患催我老，飘流寄西东。

逐食来益昌，执经司学宫。故人昂昂来，天涯复相逢。

怜我久憔悴，访我寂寞中。相从不知极，春去秋复冬。

慈亲促归辀，归步留无从。入则孝与悌，出则信与忠。

君看语孟篇，问学何终穷。寸阴如隙驹，大道如冥鸿。

重来定何时，愿言加新功。
渔家傲（般涉·第二）
周邦彦（宋代）

几日轻阴寒测测。东风急处花成积。醉踏阳春怀故国。归未得。黄鹂久住如相识。

赖有蛾眉能暖客。长歌屡劝金杯侧。歌罢月痕来照席。贪欢适。帘前重露成涓滴。
再赴桂州先寄李大夫
戎昱（唐代）

玷玉甘长弃，朱门喜再游。过因谗后重，恩合死前酬。

养骥须怜瘦，栽松莫厌秋。今朝两行泪，一半血和流。
江寺丞送蟹
高似孙（宋代）

苦无多雨便重阳，忆杀池头煮蟹凉。
政用此时消几辈，菊花先作故山香。
春日楼上
石延年（宋代）

水树春烟重，庭花午影圆。
人边无限地，鸟外有馀天。
寄浙漕韩公圭琎
曾几（宋代）

故人官达更相求，不但寒温札翰投。深贮炉薰来岭海，远包书帙到林丘。

未知挽粟飞刍外，尚及哦诗把酒不。千里往还殊不隔，梦魂常绕日边州。
寄空同山中道士
曾几（宋代）

昨夜清霜重，念此山中客。
落叶聚堆床，暗虫吟败壁。
泬漻天宇肃，疏林风瑟瑟。
曳杖挂诗瓢，悠然适所适。
息心归冥漠，山深万籁寂。
散发排天闼，叱咤鞭龙脊。
何时共采药，相与对晨夕。
月夜供洪崖，啸吟铿金石。
题武夷五首
白玉蟾（宋代）

不见虹桥接幔亭，空余水绿与山青。
客来剔出些奇胜，五曲溪头大隐屏。
踏莎行 玉颊啼痕
张令仪（清代）

汉帝恩衰，萧郎情薄。酿成种种情怀恶。两行玉箸界残妆，翠鬟低处珍珠落。

雨打梨花，烟笼芍药。啼多只恐秋波涸。时时偷揾绣罗巾，背人佯整秋千索。
水龙吟（己亥自寿二首）
刘克庄（宋代）

年年岁岁今朝，左弧悬罢浑无事。吾衰久矣，我辰安在，老之将事。懒写京书，怕看除目，败人佳思。把东篱掩定，北窗开了，悠然酌、颓然睡。

客有过门投贽。道先生访华胥氏。谁能辛苦，陪他绮语，记他奇字。屈指先贤，戴花老监，岂其苗裔。待异时约取，宽夫彦国，入耆英会。
送李嘉甫朝散还台
郭祥正（宋代）

春风连作恶，吹雪深尺五。元宵无灯火，闭关与谁语。

忽闻营从过，倾盖挹眉宇。相亲如故人，坐久加循抚。

蓬茅只数间，馀无一丘土。半俸足以饱，未尝诣州府。

白云寓远目，清溪照灵腑。趋閒已忘忧，浩歌唯汲古。

明公志方壮，富贵何可取。高才孰能当，如罴亦如虎。

致君为唐虞，泽民作霖雨。功名垂乾坤，儿孙列簪组。

于予一何辽，而能强相与。聊书送行章，欲以明出处。
属酒歌
陈著（宋代）

险难兮更尝，淡泊兮悠长。
翕与张兮何尝，如友良何兮友良。
纵笔
陆游（宋代）

山合水将穷，真宜著放翁。
醉嫌天地迮，老觉岁时公。
偃蹇松逃世，翩仙鹤驾风。
旧交零落尽，一笑与谁同？
立德新居 其十
孟郊（唐代）

东南富水木，寂寥蔽光辉。此地足文字，及时隘骖騑。

仄雪踏为平，涩行变如飞。令畦生气色，嘉绿新霏微。

天意资厚养，贤人肯相违。
无忧子诗，为扬州汤仲铭处士赋
张昱（元代）

安分以达生，所适皆天游。恂恂里巷间，何忮复何求？

箪瓢自终日，冬夏惟一裘。既不愿名爵，宁对狐貉羞？

忘机鸥与亲，浪迹云中俦。中区本混沌，愚者昧雕锼。

乐哉汤处士，宜尔名无忧。
杂诗六首 其三
刘豫（宋代）

古渡停骖日向沈，凄凉归思梗清吟。碧山几点塞天阔，红叶一林秋意深。
静胜堂夏日呈王尉
苏舜钦（宋代）

虚堂吏事稀，吟卧欲忘机。窗静蜂迷出，帘轻燕误飞。

烦心倾晚簟，倦体快风衣。更想霜云外，同君看翠微。
次韵魏端仁感怀俳谐体
范成大（宋代）

浪学骚人赋远游，大千何事不悠悠。
酒边点检颜红在，镜里端悠鬓雪羞。
过眼浮云翻覆易，曲肱短梦破除休。
孤烟落日冥鸿去，心更冥鸿最上头。
诫是非
刘兼（唐代）

巧舌如簧总莫听，是非多自爱憎生。三人告母虽投杼，

百犬闻憎只吠声。辨玉且宽和氏罪，诬金须认不疑情。

因思畴昔游谈者，六国交驰亦受烹。
水（西蜀净众寺五题）
郑谷（唐代）

竹院松廊分数派，不空清泚亦逶迤。落花相逐去何处，

幽鹭独来无限时。洗钵老僧临岸久，钓鱼闲客卷纶迟。

晚晴一片连莎绿，悔与沧浪有旧期。
次韵常之用前人韵赋梅花十绝 其七
许及之（宋代）

未点苍苔已点衣，遽辞脩竹翠相依。若教笛怨歌催尽，宁受风吹雨打稀。
题便面上竹
林大春（明代）

一枝竹，能令人不俗。其色似摇金，其声如戛玉。彼美人兮在空谷，秣白驹兮刍一束。

飘然物外心，岂可羁以禄。
秋夜独坐闻里中鼓吹声
陆游（宋代）

收尽浮云见素娥，青天脉脉映明河。
时平里巷吹弹闹，岁熟人家嫁娶多。
高会不知清夜永，散归想见醉颜酡。
小窗灯火晶荧处，也有人廔七月歌。
秋庭
徐燮钧（清代）

秋庭在夕凉，屋角微风飏。叶脱鸟惊散，月来花与翔。

茶烟穿绮井，入语出新簧。醉里闻吴咏，翻疑梦故乡。
宿借眠庵题壁四首 其一
湛若水（明代）

我与名山有夙缘，今宵何宵此借眠。中天月欲近人语，莫是天上谪来仙。
同陈公载吴而待重游朝天宫
黎民表（明代）

松栝阴阴禁篽连，楼居高筑伫神仙。入门解识金银气，披荔还开日月天。

白发飘零犹昨日，丹砂成就是何年。弱流自隔人间世，重到华胥亦可怜。
寄题高仲一殿撰识山堂长韵
周必大（宋代）

买山老山间，乃识山之容。
爱山无古今，此论谁非同。
仇仙来匡无，一转语独工。
不识山面目，只缘在山中。
譬之尘漠漠，又如水溶溶。
人鱼居其间，孰识碍与通。
我昔少年日，自携七尺筇。
盘旋山南北，憩息林西东。
朝看山之横，暮看山之纵。
贪多眼为乏，陟险足已慵。
拱揖且不暇，赏识良自蒙。
方悟白司马，草堂对穹隆。
彼既若献状，此亦如发蒙。
秀甲天下山，至言出心胸。
今君欲继之，筑堂会奇峰。
何尝远城市，而能日迎逢。
山形不动体，山色含真空。
风云有蓄泄，气象无终穷。
雨馀四面翠，日丽千仞红。
氤氲香炉烟，挺拔双剑锋。
最爱五老人，崚嶒美所钟。
可望不可即，有意容相从。
罗列皆儿孙，几席次第供。
山虽跨两邦，兹焉实长雄。
不为堂上客，讵信山有宗。
寄语游山者，毋徒走憧憧。
送黄吟隐游吴门
盛烈（宋代）

寒江买棹催遄征，何如缓泛六桥寻鸥盟。侯门怀刺谒掌傧，何如散策孤山探梅信。

吟隐豫章之耳孙，调高琢句期颛门。西江不住来西湖，唤醒晚唐诸老魂。

有时吐出惊人语，定须贵杀雒京楮。脍炙人口徒属餍，还来只字不堪煮。

行吟荏苒岁欲暮，束装又问吴中路。节翁旧有珠履缘，何况荐书袖无数。

此行一句直万钱，十句唾手腰可缠。归来卸却扬州鹤，推敲调度权架阁。
上黄端明寿诗以竚期三入后一品见玄孙为韵
李吕（宋代）

仗节朔庭回，建议光明入。
尽得强敌情，何人敢轻袭。
次韵子瞻送陈睦龙图出守潭州
苏辙（宋代）

海上石桥馀折栋，大舶记君过铁瓮。
东行万里若乘空，老蜃辰鲸应入鞚。
波摇风卷卧不起，免教髀肉鞍磨痛。
归来过我话艰苦，惊汗津津尚流汞。
海涯风物旧图，错落天吴兼紫凤。
至今想象隔人世，往往风涛吹昼梦。
长沙欲往压飞楫，幸有千兵作迎送。
文章清逸世少比，科第峥嵘声自重。
远行屡屈众所叹，出祖谁攀车欲动。
明朝鼓角背王城，莫听单于吹晓弄。
子雍奉使三韩，辙时在南都，见其往返，故此诗言之。
鸳鸯二首 其二
皮日休（唐代）

钿𨯥雕镂费深功，舞妓衣边绣莫穷。无日不来湘渚上，有时还在镜湖中。

烟浓共拂芭蕉雨，浪细双游菡萏风。应笑豪家鹦鹉伴，年年徒被锁金笼。
自述
黄鹤仙（明代）

飘零何处曳长裾，短鬓星星霜雪馀。入世不须悲失马，出门何事叹无车。

人非彭泽宁辞酒，学逊龙门漫著书。回首春明惊梦断，梅花几树已成庐。
题三桂亭
陈尧咨（宋代）

不誇六印满腰悬，二顷仍寻负郭田。当日弟兄皆刷羽，如今鸿雁尽摩天。

扶疏已问新栽柳，清浅犹寻旧漱泉。大尹今来还又去，夕阳旌旆复翩翩。
斋中杂题
陆游（宋代）

湖水日益长，柳色日益深。
好鸟西山来，飞鸣过前林。
年华挽不西，陈迹旷难寻。
花开少共赏，酒熟惟孤斟。
王谢今编氓，曲水空山阴。
一樽欲吊古，已矣子何心？
仙霞关
张尚瑗（清代）

七闽路与中原通，怪事咄咄惊天公。冈连岭复云树匼，飞鸟不度猿猱穷。

微茫一线走绝壁，谁凿溟涬开鸿蒙？二十八盘尤斗绝，路难直似摩苍穹。

王公守国天设险，崤函轘辕自古崇。兹岂小巫怯百二，偏隅冷落箐篁中。

正恐五丁力不到，无诸倔强凭豅谼。尔来文物盛唐宋，舟车衢信当要冲。

蛇形蟠曲甃磴道，史浩于此开榛丛。宋明王孙两遗种，哀哀望帝啼鹃红。

日者井蛙跳涔水，高拥黄屋弯朱弓。阴平夜追渠帅缚，昆仑电扫巢穴空。

虽云负固不可恃，车箱箭筈名益隆。热行五步一回首，仆夫告瘁心神忡。

残旗折戟渺何许，故垒瓦砾馀蒿蓬。淙淙飞泉下幽壑，輣冲百道鸣丰霳。

回溪互证前路失，恍惚七圣迷崆峒。南风不竞自天道，嗟哉竖子时无雄！

欲呼真宰铲叠嶂，永俾灌莽无伏戎。左鼓右旗列几案，拖舟舁轿从西东。

怀古登危重兴叹，溟茫襟袖侵霿雺。
题至乐堂
汪藻（宋代）

倚空危榭压城楼，千里风烟摄寸眸。二华忽从天外落，三河直入坐中流。

何人解得为邦乐，有客难甘去国愁。投老复来江汉外，此生归计日悠悠。
送朱熙载改官还乡
傅察（宋代）

陶唐名臣有朱虎，揖逊夔夷尊文祖。
后来杰出汉云孙，折槛当文谁敢侮。
煌煌圣代见斯人，凛凛遗风振千古。
乘牛不数鲁家侠，衣锦何妨买臣窭。
十年牢落困胶庠，五斗栖迟尚环堵。
唯馀豪气自不除，倾盖向人肝胆吐。
忽然结束事片鞍，轩轩气色浮眉宇。
谓予倚门亲久待，况复枫宸拜明主。
朝廷公卿重荐延，骞腾一鹗生毛羽。
高义如君世所稀，早据要路思裨补。
晓抵星星峡
李銮宣（清代）

乱峡如奔云，乱山如积铁。祁连伏地行，迤逦曲而折。

老龙忽骧首，不顾坤柱裂。陟立无数峰，时出复时没。

百里人迹断，千里水草绝。流沙白漫漫，天高正飞鹘。
题明道人
施宜生（金朝）

休论道骨与仙风，自许平生义与忠。
千古已尝规治乱，一身何足计穷通。
仰天但觉心如铁，览镜犹欣发未蓬。
尘世纷纷千百辈，只君双眼识英雄。
用前韵寄乡中诸长者
邹浩（宋代）

乡邦蔼儒冠，后生良可畏。况乃领袖贤，疑与古人值。

尔来索吾居，南北几岁事。冥鸿云外心，疲马风前意。

遥知松菊间，青编焕鳞次。何当返柴车，故步欢然继。
水龙吟 其七 和中甫九日
刘辰翁（宋代）

孤烟澹澹无情，角声正送层城暮。伤怀绝似，龙山罢后，骑台沉处。

珠履三千，金人十二，五陵无树。叹岐王宅里，黄公垆下，空鼎鼎、记前度。

几许英雄文武。酒不到、故人坟土。平生破帽，几番摇落，受西风侮。

昨日如今，明年此会，俯然怀古。便东篱甲子，花开花谢，不堪重数。
祖颖漕使希道使君以绝句相酬答聊成二章解嘲并发一笑 其二
张元干（宋代）

薰炉玉煖云生岫，晓鉴鸾窥翠扫空。未许尊前听金缕，两公新句漫争雄。
赐崔日知往潞州
李隆基（唐代）

潞国开新府，壶关宠旧林。妙旌循吏德，持悦庶氓心。

礼乐中朝贵，神明列郡钦。扬风非赠扇，易俗是张琴。

藩镇讴谣满，行宫雨露深。会书丞相策，先赐颍川金。
万卷晴峦
胡炳文（宋代）

咸阳煨烬己成空，犹有遗书积半穹。几度夕阳冈上落，却疑馀焰一星红。
饯田尚书还兖州
张谓（唐代）

忠义三朝许，威名四海闻。更乘归鲁诏，犹忆破胡勋。

别路逢霜雨，行营对雪云。明朝郭门外，长揖大将军。
句
吴沆（宋代）

树头明月光欲吐，反眼仰面天恢恢。
小园新晴
陆游（宋代）

散发阳狂不计年，园林只在小窗前。
断虹千尺卷残雨，新月一钩生暮天。
腊酿拆泥留客醉，山茶落磑唤儿煎。
物华心赏元无尽，剩住人间作地仙。
建溪十咏 其八 仙人
杨亿（宋代）

寒潭吞别派，孤屿屹中流。昔有骖鸾客，因名坠马洲。

洪波长赴海，碧树几经秋。城郭何年变，空闻鹤语愁。
康王谷观谷帘泉
屈大均（明代）

我爱康王谷，泉飞万壑深。光生石镜里，声落玉楼阴。

满地松篁湿，终年雨雪侵。何当援绿绮，弹作水仙吟。
彦博见和暑中之作殊有新功复用韵谢
李流谦（宋代）

风雅有正宗，太山视丘垤。
识者了珉玉，不尔远尧桀。
咸韶久不作，日月遭薄蚀。
空谷闭窈窕，市倡矜半额。
谁知三百篇，学仙要仙骨。
二南俱贤圣，展卷神已接。
孝子或失爱，淑妇有不答。
微言出宛转，幽愤破蕴结。
侧耳无弦音，策策风振叶。
少陵乃冢嫡，岂止论瓜葛。
涪翁异代友，俱作蝉蜕壳。
鼓旗付后山，掌股戯获。
眼明见贤宗，我欲焚破箧。
明珠不易得，收功在勤苶。
一洗蛙与黾，骚坛许授职。
杂兴四首
赵蕃（宋代）

兰生深林中，故与萧艾同。
春风披拂之，芳气何冲融。
宜有同心人，采撷佩厥躬。
采撷苟不至，依然守荒丛。
眼儿媚 其一
佚名（宋代）

惨云愁雾罩江天。呵手卷帘看。蒙茸柳絮，万千蝴蝶，飞过危栏。

后庭一树瑶华缀，零乱暗香残。今番桂影，也应寒重，不放新弯。
拾羽曲
文同（宋代）

新罗砑红裙襵齐，彩缕刺衫花倒提。
新晴暖日丽烟草，金兽齧锁藏春闺。
朱桥逼江晓沙白，锦带交风大堤窄。
兰洲遗瓴得残碧，归来惊飞上娇额。
久旱作问诗 其一
刘攽（宋代）

问云何意复归山，应恃无心欲占閒。我为閒多忙折我，劝云为雨莫空还。
戏作梅花六言未就而得兰一盆并颂之三首 其一
赵蕃（宋代）

绝叹园林枯槁，顿惊溪谷精神。两鬓我终如雪，数花渠可回春。
题高尚书夜山图
汤炳龙（元代）

人知丽日江山奇，月中更奇人不知。古今画手不能画，高侯能画兼能诗。

风流文采乃如此，笔意所到神莫窥。琉璃宇宙入万象，清寒周匝天四垂。

群鸦已息漙露下，一雁不度行云迟。龙飞凤舞又千里，一起一伏相追随。

潮来不见江吸海，但见夜壑寂寂舟无遗。废宫隐约认孤塔，长竿高下标丛祠。

俯观下界万屋如鳞次，其间醉梦觉者谁。金城树老岁月往，昆明劫尽天地移。

匆匆吴越已陈迹，丹青先写兴亡悲。虞山禹穴会稽路，苍苍凉凉隔烟雾。

平生惯向图中游，老我卧游无胜具。昏花疑是雪欲晴，剡溪直在无山处。

何人说与李将军，太清岂必微云□。毫端巽巽肯一扫，清光应更馀几分。

天然人境两相值，楼头白也思不群。胸中云梦可八九，呼吸沆瀣归雄文。

虎头著我坐岩壑，书窗半席一诣君。舟中不须觅谢尚，诗成三诵君尝闻。
次韵蔡仲平
周紫芝（宋代）

老翁肠断江南村，谁将楚些招归魂。月明常忆看花处，断桥流归天黄昏。

一行作吏此事废，日涉漫记柴桑园。天怜羁客老且病，玉琢妙语清而温。

当时饱吃惠州饭，十年来负蛮乡暾。花飞白雪飓欲起，瘴湿黄茅人闭门。

为公复诵海南句，寒窗掩卷凄无言。伤心起酹玉局老，夜半独沥鸱夷樽。
杏花天
赵长卿（宋代）

乍凉淅淅风生幕。人独在、朱栏翠阁。吹箫信杳炉香薄。眉上新愁又觉。

从前事、拟将拚却。梦不断、花梢柳萼。一杯睡起谁同酌。斜日阴阴转角。
台城路 为吴子述题春眠听雨图
郑文焯（清代）

鬓丝自织回肠谱，迷离乱愁还醒。遗挂销尘，零弦语夜，又是断鸿幽哽。

风凄雨萦，念阔被虚帷，此怀偏省。残点沈沈，五更暗烛吊清影。

江南好春似锦，怪鹃红易染，吹上孤枕。云想翘鬟，花回秀靥，閒了旧时明镜。

谁研泪粉，便写出来生，倩魂难并。梦短天长，倦吟成瘦沈。
湖上口号三首 其三
刘摰（宋代）

柳色映花春岸北，人家临水画桥南。回舟欲向东城望，恰似清溪玉镜潭。
与桐庐郑明府
方干（唐代）

字人心苦达神明，何止重门夜不扃。莫道耕田全种秫，

兼闻退不亦逢星。映林顾兔停琴望，隔水寒猿驻笔听。

却恐南山尽无石，南山有石合为铭。
冬日杂兴四首 其四
何瑭（明代）

五岳柱四极，众山难比崇。春夏泄化机，涧谷披青红。

霜雪任刻轹，巀嶪蟠苍穹。天地有正气，令人豁心胸。
青玉案　题王蒲衣《无题百咏》
屈大均（明代）

琳琅大道风流在。苦春思、如烟海。笔似新夷初发蕾。

玉台神丽，香奁幽艳，珍尔芳年待。

大珠孕就三千琲。一一唇边少人采。不嫁朱颜光更倍。

绕亭鸾鹤，满身兰芷，生妒劳真宰。
妙庭观 其三
徐安国（宋代）

槐覆星坛惟旧迹，土埋丹鼎不知时。刻舟何处长生路，回音海山空赋诗。
胡汀鹭藏有纳兰容若、顾梁汾书扇二叶，因画贯华阁图，征题，寒厓要余同作三首 其一
廉泉（清代）

古寺萧然独闭关，眼看云起欲沉山。数行淡墨关风谊，迁客乌桓竟赐环。
在军登城楼
骆宾王（唐代）

城上风威冷，江中水气寒。
戎衣何日定，歌舞入长安。
愁蕊香
陈允平（宋代）

晚酌宜城酒暖。玉软嫩红潮面。醉中窈窕度娇眼。不识愁深恨浅。

绣窗一缕香绒线。系双燕。海棠满地夕阳远。明月笙歌别院。
安国置酒敬简堂分韵得柳暗六春字
张栻（宋代）

桴鼓息荒村，襏襫盛南亩。
永日省文书，呼客共樽酒。
主人出尘姿，宛是灵和柳。
行归帝所游，此地岂淹久。
初发京口
皇甫汸（明代）

少年慕攀鳞，千里轻徒步。愧非登庙姿，亦谬临轩顾。

朝跻赤墀涂，夕骋青门路。宁知世网婴，遂为儒冠误。

昨浮湘江还，愿守箕山卧。不胜战者劳，心迹两乖忤。

解缆指广陵，眷恋未能渡。兴歌瞩流波，庶几照情素。
狄大夫生辰二十韵
刘弇（宋代）

一指斗魁天陆北，五新蓂叶帝阶傍。降神山岳全储秀，遍射桑蓬骤发祥。

厩暖共看驹汗血，玉灵争记水流方。家临人物先贤楚，祖擅功名大国梁。

孝穆抚摩惊秀整，升卿标识见蕃昌。芝兰庭户真难得，雕鹗风云自不常。

头角人间知有子，星辰天上早占郎。州缘绿发临来好，路到青梯上正长。

濯濯柳姿今识绪，汪汪陂量旧传黄。警虚比户沉宵柝，爱结曾阴转晓棠。

座上蓝田神更润，匣中干越智弥藏。龟鱼腰重黄金刻，珠玉胸开古锦囊。

放雀笼樊饶奋翥，馈鱼尊俎称淋浪。旄倪芹块悬私祷，谱牒松椿入短章。

季诺往蒙新眷渥，膺门仍出旧恩光。昂头竟类田方马，贺厦空循考父墙。

堆玉巑岏方刮眼，横云䆉稏已登场。光回爱日庭希讼，喜动前旌客荐觞。

况复斓斑衣上泪，不妨潇洒醉中乡。愿符鲁什昌而炽，更拥箕畴寿且康。
次韵东平赵孟益游北山寺
陈著（宋代）

潇洒一僧关，钱家古墓山。
云多迷早晚，溪阔限忙閒。
斋鼓青龙麓，渔歌白鹭湾。
欲吟吟不尽，岩溜自潺潺。
王修撰挽词
楼钥（宋代）

贱子何能直一钱，夫君於我独知怜。
樽罍谈笑几侵夜，琴剑周旋不计年。
此去空悬徐孺榻，重来无复孝廉船。
百身愿赎嗟何及，衰涕满襟如迸泉。
句
赵东山（宋代）

风雨送迎地，别离多少人。
吴越宫词二首
范汭（明代）

千门斜月四窗星，山近帘衣分外青。
侍女夜间眠不稳，御床圆枕缀金铃。
荒斋
贾岛（唐代）

草合径微微，终南对掩扉。
晚凉疏雨绝，初晓远山稀。
落叶无青地，闲身著白衣。
朴愚犹本性，不是学忘机。
盛德生医士过访
韩日缵（明代）

一卧榕溪晚，谁为问索居。江边吴客棹，箧里越人书。

使我刀圭习，于君酒盏疏。年来病是懒，可藉药能除。
七夕后一日诸公携酒见过
朱翌（宋代）

昨夜天孙拥翠軿，余光犹此照河津。
且欣大暑去酷吏，更辱诸河为主人。
庭桂酿花香有信，盆荷迎露绿长新。
浮云扫尽天无滓，仰面争看月半轮。
题范才元湘江诗画
李弥逊（宋代）

诗才妙入江南画，画手工传渭北诗。
一段澄心卷湘水，吟轩长对唤船时。
和复古大雨
司马光（宋代）

雷公推车电施鞭，飞腾九泽舞百川。
须臾开晴万物鲜，仰视白日当青天。
绣谷亭藤花歌
金志章（清代）

君家紫藤看最好，虺结虬蟠势夭矫。千条络格影倒垂，万穟捎桅风乍袅。

东皇留取伴残春，破萼漫嫌开不早。花时主客每盘桓，朗咏长吟恣幽讨。

紫云焰暖结流苏，罨画丛深张羽葆。幕天冉冉欲成阴，绣地斑斑浑未扫。

蜂声卓午晴更喧，蝶影斜阳暮犹绕。晨浇底用井华汲，日炙何愁碎英稿。

横空出雾爱丰茸，直上搴云自缥缈。罗囊戏赌忆诸郎，锦髻斜牵嗤一老。

年年花底具尊壶，坐藉莓苔荐清醥。醉来兴发擘银笺，狂态真成被花恼。

莫将金谷比繁华，自有仙游拟蓬岛。
首夏会饮奉酬晴山晴川二先生见惠之什
朱晞颜（宋代）

积阴连闰过芳春，气转清和物候新。信美江山非我土，绝怜天候老斯人。

曲中有误周郎顾，琴上无弦陶令真。自愧不才床下拜，底知孰主孰为宾。
抱黄洞
赵抃（宋代）

灵洞古坛基，烟萝接翠微。日西春又晚，不见羽人归。
颂古九首
释普信（宋代）

当时苦口曾不道，悟来灵骨方寻讨。
练江寒月两萧萧，浮云散尽天如扫。
石槽行宫对月叠辛酉岁旧作韵
弘历（清代）

新月凉辉也自妍，晚芳弄影丽便娟。行宫又驻金秋跸，虚牖全便碧落天。

十岁了然别今昔，半轮初不异亏圆。閒宵朅尔成清悟，栉栉银云印稳眠。
生查子 春闺 俱戏用药名
宋琬（清代）

明日杏初红，新来黄白瘦。栀子几时回，验取丁香扣。

兔丝蔓已长，枳壳花开又。结哽画双蛾，青黛眉儿皱。
余方营剩溪梁子鱼携诗过访喜而有赠
李之世（明代）

园庐小结傍林梢，蔓草荒丛土一坳。性似鱼蛮贪剩水，居同燕子岁营巢。

非村非郭聊依隐，为白为玄总任嘲。闭户以来无胜事，凭君携韵到衡茆。
谢竹堂先生见过
王隐（宋代）

学稼古寺侧，结庐高柳阴。
音书故交绝，岁月杜门深。
新雪添衰鬓，寒灰死壮心。
西州贤别驾，连日肯相寻。
侄沾甫送游舫于三岛谢之
湛若水（明代）

渔侣欣然送我舟，百年三岛任公游。江山民物同人乐，不用乘桴于海浮。
下方山诗
何逊（南北朝）

寒鸟树间响。
落星川际浮。
繁霜白晓岸。
苦雾黑晨流。
鳞鳞逆去水。
弥弥急还舟。
望乡行复立。
瞻途近更修。
谁能百里地。
萦绕千端愁。
用韵赋梅花三首 其三
李纲（宋代）

云山缥缈烟水村，嫣然顾我惊离魂。凝情不语自脉脉，旅愁易感方昏昏。

我家梁溪富泉石，雪里数株开北园。天涯相见一笑粲，玉色不减当时温。

为君清夜不成寐，月落已见东方暾。会栽千树遍绿野，岂羡五柳垂衡门。

临风三嗅长太息，欲辩此意还忘言。何当归去老三径，携幼入室酒盈樽。
飞来峰
周密（宋代）

九里松香古寺边，岭云深处涌青莲。何年佛始入中国，此日山移自五天。

僧定白猿吟夜月，客游苍鹫舞秋烟。幽人最怕山归去，自宿空亭听冷泉。
老仙钓台观了思所作兰松梅竹
韩淲（宋代）

带得西湖一树清，却因松竹并兰生。如今收拾归横卷，冷坐钓台非有情。
【中吕】粉蝶儿　拟渊明
李致远（元代）

归去来兮！笑人生苦贪名利，我岂肯陷迷途惆怅独悲。假若做公卿，居宰辅，
地心劳形役。量这些来小去官职，枉消磨了浩然之气。
【醉春风】想聚散若浮云，叹光阴如过隙。不如闻早赋归欤，畅是一个美，
美。弃职归农，杜门修道，早则死心搭地。
【红绣鞋】泛远水舟遥遥以轻，送征帆风飘飘而吹衣，望烟水平芜把我去
程迷。问征夫询远近，瞻衡日熹微，盼柴桑归兴急。
【满庭芳】再休想折腰为米，落得个心闲似水，酒醉如泥。乐并不管家
和计，都分付与稚子山妻。栽五柳闲居隐迹，抚孤松小院徘徊。问因宜把功名弃？
岂不见张良范蠡，这两个多大得便宜。
【上小楼】我则待逐朝每日，无拘无系。我则待从事西畴，寄傲南窗，把酒
东篱。三径就荒，松菊犹存，规模不废，策扶老尚堪流憩。
【幺】引壶觞以自酌，眄庭柯以自怡。有酒盈樽，门设常关，景幽人寂。或
命巾车，或棹孤舟，从容游戏，比着个彭泽县较淡中有味。
【耍孩儿】溪泉流出涓涓细，木向阳欣欣弄碧。登东皋舒啸对斜晖，有两般
儿景物希奇。觑无心出岫云如画，见有意投林鸟倦飞。草堂小堪容膝，说亲戚之
情话，乐琴书以忘机。
【幺】或寻丘壑观清致，或自临清流品题。我为甚绝交游待与世相违，须是
我傲羲皇本性难移。想人间富贵非吾愿，望帝里迢遥不可期。已往事都休记，度
晚景乐夫天命，其余更复奚疑。
【尾声】辞功名则待远是非，守田园是我有见识。闲悠悠无半点为官意，一
任驷马高车聘不起。
连雨书事
赵蕃（宋代）

麦熟蚕将老，晴须雨不宜。
频年荒已甚，一饱此为期。
陛下故勤理，尔民无怨咨。
磨鎌亦装簇，晴日会当披。
同诸公寄阆州隆灵山王处士
杨亿（宋代）

玄晏先生早著书，圣朝未降輭輸车。
满头霜雪机心息，三径蓬蒿俗客疏。
千首好诗传辇轂，一枝仙桂耀门闾。
汉庭得意真知己，应为清宵诵子虚。
真珠帘 秋夜偕张虚舟
姚燮（清代）

鬓丝禅榻秋如许。记残篝、照影那宵情绪。病酒愁花，把手相怜尔女。

阁外疏钟风曳远，又竹外、萧萧凉雨。凄楚。只银屏烟水，梦边寻去。

无奈此日重来，认佛眉低锁，似愁无语。容易断人肠，者断笺词句。

萍絮天涯朋旧散，况憔悴、慧娘眉怃。延伫。但晓莺、啼上碧桃一树。
天神二首
释师范（宋代）

天下梅花主，扶桑文字祖。
这个正法眼，云门答道普。
菅君本不假凡胎，直自灵山会上来。
五百年间无识者，扶桑佛法一枝梅。
绣释迦像并十八罗汉赞 第一宾度罗跋啰堕阇尊者
释德洪（宋代）

霜筠雪竹，石磴下安。青猊妥尾，徐行仰看。师则跏趺，顾视空几。

吐词如雷，侍者无耳。
道州郡斋卧疾寄东馆诸贤
吕温（唐代）

东池送客醉年华，闻道风流胜习家。

独卧郡斋寥落意，隔帘微雨湿梨花。
咏梅五十首呈史尚书
释绍嵩（宋代）

一树寒梅白玉条，傍岩隈石韵萧萧。
诗孱无奈陈桥月，月照清香太易消。
八六子 一霎雨过，春益暖矣，拟少游
姚华（清代）

洒空庭。正如杨柳，枝头露点微倾。念雨过何曾一晌，寒收难剩三分，向晨定晴。

欣然倾耳，才蕙日麦天宜润，芳原绿野初经。恐暗地蘼芜，去随天远，翠茵滋厚，坠红难扫，怎教带恨华迷泪眼，惊心春启归程。

暂须停。天香蘸衣未成。
岁晏和何朗水韵二首 其一
释函是（明代）

江门春色自何来，冷燄寒香暗里催。物化共看谁着眼，旅怀独酌未成杯。

劳劳人外虎溪月，落落更残牛粪煤。野衲不知时序易，数株松树一瓶梅。
连珠池
严希孟（宋代）

小桥通南浦，夹道桑榆绿。
水绕若边珠，风传芰荷馥。
和谢吏部铁字韵三十四首·丘宰生日二首
邓肃（宋代）

律管才吹九寸耳，帝遣玄冥下司水。
天度稍多百四十，爱日差长斗建子。
已剥群阴驱小人，四海熙熙语复嗔。
因闢金关谪太白，不许天庭久练真。
太白尘缘固未绝，肯将天巧形世拙。
会施霖雨满人间，归对千年忘恙铁。
改授御史
李慎修（宋代）

风纪清班世所荣，君恩晚岁许题名。老成岂敢当天奖，孤直由来自性生。

晨漏勉随鸳鹭序，朝阳虚说凤凰鸣。祇今衮职无遗阙，愚陋何缘补圣明。
闻鹊二首 其二
王佐（汝学）（明代）

朝闻喜鹊噪，为报乡关喜。乡关久无书，相望六千里。
湖上
戴复古（宋代）

久住人情熟，湖边酒可赊。
来时飞柳絮，今日见梅花。
十载身为客，几封书家到。
斜阳照林屋，独立数栖鸦。
山行
汪炎昶（宋代）

林磴诘曲萝茑缠，苍翠逼人诗思鲜。
烟云改变异状出，草树点缀疏花妍。
景好功疑未经涉，路熟忽记曾攀缘。
杖藜兴来不可制，前有百尽风崖泉。
谒金门
邵圭洁（明代）

江草碧，又见一年寒食。风雨落花春可惜，卷帘人独立。

十里青山咫尺，两岸绿杨如织。酌酒赋诗俱未得，浪将光景掷。
丙子1816巡台初抵澎湖
王绍兰（清代）

乍经沧海到澎阳，岛屿青青水一方。奉使东瀛持虎节，安流南一靖龙堂。
天生绝险山河固，运际文明日月光。努力诸君劳镇抚，輶轩载笔颂平康。
沁园春·太极才分
夏元鼎（宋代）

太极才分，鸿濛凿破，云收雾开。见曦魂蟾魄，升沈昼夜，光含万象，机应丹台。火里栽莲，水中捉月，两个人人暗去来。鹊桥畔，任传神送气，巽户轰雷。微哉。火候休猜。无师授徒劳颜闵材。问从头下手，收因结果，争魂夺命，何处胚胎。小法旁门，幸勤一世，谩道修真不惹埃。争如我，水晶宫里，独步琼阶。
赠叶生
李处权（宋代）

带如当风衣出水，曹吴丹青古莫比。
一时更有刘与杨，妙手斫泥端及此。
叶生心匠何瑰奇，异代同声人所推。
颇甘蔬饭绝肉想，神物自应来护持。
花鬘珠冠宝月相，补陀宝山移海上。
净瓶杨柳翠鹦鹉，突兀惊人焕寻丈。
十六尊者初不同，俨然肖貌清而雄。
或伏猛虎制毒龙，或飞锡杖凌虚空。
伟哉功刮造化窟，凜发天风肃毛骨。
来观堵立万口传，坐看声名从此出。
闻子由为郡僚所捃恐当去官
苏轼（宋代）

少学不为身，宿志固有在。
虽然敢自必，用舍置度外。
天初若相我，发迹造弘大。
岂敢负所付，捐躯欲投会。
宁知事大谬，举步得狼狈。
我已无可言，堕甑难追悔。
子虽仅自免，鸡肋安足赖。
低回畏罪罟，黾俛敢言退。
若人疑或使，为子得微罪。
时哉归去来，共抱东坡耒。
满江红（龚抚干示闰中秋）
程必（宋代）

黄鹤楼前，江百尺、波横光溢。问老子、当年高兴，何人知得。最爱洞庭天际水，分明表里玻璃色。恐今宵、未必似前番，天应惜。

都莫问，鸿钟勒。也休羡，壶天谪。忆故人霜下，乱滩横笛。便好骑鲸游汗漫，古来蟾影何曾没。更明年、重约再来时，乘槎客。
荅殷尧藩赠罢泾源记室
沈亚之（唐代）

劳君辍雅话，听说事疆场。提笔从征虏，飞书始伏羌。

河流辞马岭，节卧听龙骧。孤负平生剑，空怜射斗光。
冬景 汉节梅花外
刘辰翁（宋代）

十九年辞汉，花如旧日开。自持天外节，谁寄陇头梅。

死恨节旄尽，生知仗信来。春风横浦驿，夜雪满乡台。

插鬓人空老，沈云雁未回。何因香入月，下照拂云堆。
洞庭东山诗七首 其七 游洞庭将归再赋
文徵明（明代）

城中遥指一螺苍，到此依然自一乡。晓鼓隔溪渔作市，秋风吹一橘连墙。

名山更倚湖增胜，清赏刚临月有光。正尔会心空又去，不如僧住竹间房。
双忠庙
罗奕佐（明代）

翠华西幸拥戈兵，突兀睢阳守汉旌。信有刚肠支百战，不将枵腹弃孤城。

涛声似写江淮恨，庙貌真悬旅客情。倚剑为君歌易水，萧萧风雨海门生。
寄题明州太守钱君倚众乐亭
郑獬（宋代）

使君何所乐，乐在南湖滨。
有亭若孤鲸，覆以青玉鳞。
四面拥荷花，花气摇红云。
使君来游携芳樽，两边佳客坐翠裀。
鄞江鲜鱼甲如银，玉盘千里紫丝莼。
金壶行酒双美人，小履轻裙不动尘。
壮年行乐须及辰，高谈大笑留青春。
游人来看使君游，芙蓉为楫木兰舟。
横萧短笛悲晚景，画帘绣幕翻中流。
贪欢寻胜意不尽，相招却渡白苹洲。
日落使君扶醉归，游人散后水烟霏。
紫鳞跳复戏，白鸟落还飞。
岂独乐斯民，鱼鸟亦忘机。
使君今作螭头臣，游人依旧岁时新。
咏徐正字画青蝇
韦应物（唐代）

误点能成物，迷真许一时。笔端来已久，座上去何迟。

顾白曾无变，听鸡不复疑。讵劳才子赏，为入国人诗。
资福遣土地出院 其一
释怀深（宋代）

汝为神道合威灵，酒肉如何顺世情。小鬼判官都出院，禅门法令要分明。
次韵何子应留诗为别
王灼（宋代）

兰若生祠付百年，曾将秀笔纪夤缘。
涪江口口歌遗爱，碑版悬知四裔传。
二月朔大雪已五日三首
方回（元代）

燕山雪花大如席，岂料江南亦见之。
腊前六出知焉往，却在春风二月时。
赠行者悟本
王庭圭（宋代）

出家未踏曹溪碓，且打吟峰寺里钟。寺有高僧善哮吼，莫将一物蕴心胸。
喻鸠
吴景奎（元代）

东村五亩园，荒秽久不治。荷锄种豆苗，爱此膏土肥。

森然已甲种，保之若婴儿。群鸠竞拂羽，俯啄思无遗。

傍麾虽稍却，投閒复在兹。一啄不汝惜，再啄苗已稀。

剜我心上肉，充汝肠中饥。汝饥诚可怜，矰𥐊那忍施。

桑林正沃若，桑椹方垂垂。椹熟可醉饱，林深无危机。

恩怨从此释，斯园勿重窥。鸠鸣对心臆，群然亦高飞。
宿山中十首
刘克庄（宋代）

玉筯篆文古，银钩楷清精。
得知千载下，时有打碑声。
净土院
杨简（宋代）

此意分明有底深，蒲团斜倚满铺阴。
岂容俗子閒抬眼，只许清风得入林。
我对此君无一事，自言幽处直千金。
古人今已成陈迹，犹向当年击处寻。
溪翁
释心月（宋代）

水落曾知杓柄长，家风从此转凄凉。
有时浪起无风处，冷看截流人自忙。
送李户曹还金陵兼报最 其一
李良柱（明代）

把酒听金缕，扬帆指石头。天空低远树，海阔隐孤舟。

恋阙丹心壮，浮淮白雪优。秣陵明月夜，应亦念同游。
岁暮得蒋驭鸿信，兼见其新制「寄赠」二首 其一
张煌言（明代）

海峤玄云入岁除，远从苕水下双鱼。少微惨淡愁无奈，中散萧疏调有余。

仙舄不妨神武外，法冠何似惠文初！鉴湖珠树今何在？黄鹤摩天未卜居。
谢人自钟陵寄纸笔
齐己（唐代）

故人犹忆苦吟劳，所惠何殊金错刀。霜雪剪栽新剡硾，

锋铓管错本宣毫。知君倒箧情何厚，借我临池价斗高。

词客分张看欲尽，不堪来处隔秋涛。
辛酉又二月以诗代书重订宝安诸君子罗浮之游倘能结伴寻春便当移舟候驾乘兴勿如剡曲质言请以平原 其三
张萱（明代）

蓬莱今在岭云东，碧巘丹梯紫翠重。为报山空猿鹤怨，莫辞地翠马牛风。

飙轮欲遍三千界，蜡屐须登四百峰。把玩颇堪供啸咏，青天万片玉芙蓉。
送人归湖南
释了惠（宋代）

白纸无端墨笔书，分明一句却模糊。
青灯夜雨湘江上，添得平沙落雁图。
闻李端公垂钓回寄赠
鱼玄机（唐代）

无限荷香染暑衣，阮郎何处弄船归。
自惭不及鸳鸯侣，犹得双双近钓矶。
自湘阴出洞庭湖
岑徵（明代）

楚客长征逐塞鸿，片帆迢递过湘东。秋高欲试垂天翼，水阔堪乘破浪风。

汉口山从云外出，岳阳楼在角声中。莫言雨雪多饥渴，此后前程路不穷。
鹧鸪天（叔母成日前数月，西叔方以女妻唐述之，故未聊云云）
魏了翁（宋代）

遥想庭闱上寿时。芝兰玉树俨成围。问娘鼎鼎修何行，一样都成及第儿。

春淡沲，日熹微。两头娘子玉东西。一杯更为诸孙寿，子舍新来恰上楣。
有感示门人潘文虎
周龙藻（清代）

半世辛勤付汗青，那堪劫火早沈冥。生悲天水遗民录，死恨元家野史亭。

直笔至今徵琬琰，成书自古在家庭。与君午夜重论及，隐隐虹光下六丁。
草虫便面
朱继芳（宋代）

蝶舞蜂歌倦，晴蜓看未休。
谁知织妇意，方夏已思秋。
晓发平桥三首 其三
弘历（清代）

白马湖连宝应湖，际天一碧望边无。春犹如此况逢夏，蒿目终艰善治模。
南康公馀有作
赵抃（宋代）

道未中充气未闳，圣神遭遇本寒生。廷中入愧言无补，岭下来欣治有名。

世路计身焉用巧，古人逢物要推诚。从容章贡台前望，赣水秋天一样清。
南乡子（集句）
苏轼（宋代）

何处倚阑干（杜牧）。弦管高楼月正圆（杜牧）。胡蝶梦中家万里（崔涂），依然。老去愁来强自宽（杜甫）。

明镜借红颜（李商隐）。须著人间比梦间（韩愈）。蜡烛半笼金翡翠（李商隐），更阑。绣被焚香独自眠（许浑）。
千秋阁四首为司马汪公赋阁在千秋里中 其一
胡应麟（明代）

伟阁嵯峨北斗前，千秋谁擅笔如椽。窗中玄草云霞入，座上青藜日月悬。

中令才华惭绿野，右丞名理让蓝田。惟应太史书成日，突兀龙门四海传。
读通鉴杂兴
孙应时（宋代）

渭上耕屯望一秋，鼓行那复更迟留。
落星误尽痴儿辈，长说宣王抗武侯。
会老堂
欧阳修（宋代）

古来交道愧难终，此会今时岂易逢。
出处三朝俱白首，凋零万木见青松。
公能不远来千里，我病犹堪釂一锺。
已胜山阴空兴尽，且留归驾为从容。
华亭百咏·思齐堂
许尚（宋代）

伊昔弦歌治，能声著海隅。
升堂想遗迹，励志欲齐驱。
日者吴九万精三命又精于相三命则吾不知骨相不媚则吾自知之
周孚（宋代）

官槐广文舍，愧子独来频。老境宁高位，衰年只病身。

平生长孺戆，半世子云贫。照影吾犹笑，如渠岂贵人。
和三兄除夜
晏殊（宋代）

星汉回曾宇，埙篪集上都。
夜寒凝爆燎，春气入屠苏。
九陌传珂乘，千门促漏壶。
此时开棣宴，仍在碧城隅。
复碧山吟社
秦瀚（明代）

一亭十老二泉南，前辈风流燕子谙。双柚花开春又晚，九峰云起碧犹涵。

尚留漉酒陶巾在，尽许游山阮屐探。从此吟声落龙缝，如琴如筑佛灯龛。
寄南庄
陆深（明代）

相看无限故园情，独寄西楼向晚晴。秋水一奁天上下，荻花枫叶隔江城。
挽刘夫人词二首
陈舜俞（宋代）

卜邻早效三迁教，负米方休百里劳。
乐事难留同逝水，孝思无尽入伊蒿。
万家原上开新冢，旧馆人来奠浊醪。
况有铭诗传不朽，长城千古白云高。
村居
王恭（明代）

草径茅扉带软沙，隔林鸡犬几人家。
青山尽日垂帘坐，落尽棕榈一树花。
白鹭亭逢胡仙尉晋侯二首 其二
刘弇（宋代）

老雄冠距旧鸣将，他日文闱果擅场。聊佐县章纡墨绶，饱闻家学富青缃。

占春桃李须惭早，驻日桑榆自审长。流水高山空逼耳，有谁论列到需章。
次黄干梅关韵 其一
徐鹿卿（宋代）

老卢行法地，千载复抽关。崖石横双翠，禅机漏一斑。

两泉涵定慧，半榻卧云閒。着我谈风月，真成出世间。
解连环·柳
高观国（宋代）

露条烟叶。惹长亭旧恨，几番风月。爱细缕、先窣轻黄，渐拂水藏月，翠阴相接。纤软风流，眉黛浅、三眠初歇。奈年华又晚，萦绊游蜂，絮飞晴雪。
依依灞桥怨别。正千丝万绪，难禁愁绝。怅岁久、应长新条，念曾系花骢，屡停兰楫。弄影摇晴，恨闲损、春风时节。隔邮亭，故人望断，舞腰瘦怯。
送谌首座归永嘉
释守卓（宋代）

万变相应一句通，十二年来已无口。别余遥指海山归，雁荡峰作师子吼。

此旨明明不覆藏，冥怀自乐有馀光。曹源一滴流千古，宿觉徽猷振大唐。

觌面家风人若问，钓鱼须是谢三郎。
山路见梅
李弥逊（宋代）

笋舆行处及春回，石里横斜亦见梅。路细山长愁欲绝，可怜一笑向人开。
鹿野歌代作
符锡（明代）

我昔城南游，鹿野欣在目。秀水潆以洄，晴峦缭而复。

谁突京其中，石表双黄鹄。陈翁美生丘，陈子顺亲欲。

载酒时一游，亲交四徵逐。笑歌不知还，日暮或秉烛。

此翁真达翁，此子亦不俗。昔闻大观人，自作挽歌曲。

登山摇大铃，和者竞相属。生死等昼夜，往过而来续。

柰此尘劫愚，电火计延促。忧患每有馀，欢娱苦不足。

今古一抔土，彭殇同缚束。何如饮美酒，冥然天地独。

泛□观野鹿，聊与陈翁谷。
秋夕有感二首
岳珂（宋代）

早岁骊车拥汉关，忧心耿耿日凋颜。
秋成正望狼烽急，夜枕不禁鱼目鳏。
三仕古犹关喜愠，万金今不博安閒。
回思此日一尊酒，只合长居木雁间。
松陵舟中送幼孺入苕川兼柬在杭使君及苕中诸旧游
徐熥（明代）

怀土情虽切，他乡且暂留。去寻苕水吏，独作太湖游。

顾影同看烛，含啼各买舟。我来惭父老，不敢再依刘。
何处难忘酒二首 其一
曹家达（清代）

何处难忘酒，芳馨采陌头。云山常傍郭，烟树辄当楼。

花谢月应缺，春归梦亦浮。欲求青鸟使，风雨满汀洲。
和邓慎思初入试院
李公麟（宋代）

敕使书囊问队行，聚星深馆粲诸英。云随襟袖来蓬岛，香散房栊宿化城。

振鹭充庭天有幕，珊瑚入网海无声。范模一世尊先觉，况此提平慰后生。
醉柳园
麟魁（清代）

园中醉柳几何年，小有亭台亦洒然。一道清泉寒漱石，百围高树绿参天。

地临化日龙亭畔，窗列晴岚雉堞前。遥忆春归无限好，数枝青到酒旗边。
和谢公定河朔漫成八首
黄庭坚（宋代）

直令南粤还归帝，谁谓匈奴不敢王。
愿见推财多卜式，未须算赋似桑羊。
春野作五首
贯休（唐代）

闲步浅青平绿，流水征车自逐。

谁家挟弹少年，拟打红衣啄木。

山花雨打尽，满地如烂锦。远寻鹧鸪雏，拾得一团蕈。

大牛苦耕田，乳犊望似泣。万事皆天意，绿草头蕺蕺。

斜阳射破冢，髑髅半出地。不知谁氏子，独自作意气。

牛儿小，牛女少，抛牛沙上斗百草。鉏陇老人又太老，

薄烟漠漠覆桑枣，戴嵩醉后取次扫。
次韵仲兄美之喜归二首 其二
赵鼎臣（宋代）

纤纤杨叶舞脩眉，珍重烟光惹客衣。碧杏梢头莺百啭，黄茅檐外燕双飞。

自谙渔父醒犹醉，莫怨刘郎去又归。今日正南驱马首，未饶阴藿向阳晖。
依韵和孙侔鴈荡二首
梅尧臣（宋代）

海边巉绝有苍山，怪怪奇奇物象闲。
百丈素流珠喷薄，千里红树火回环。
远寻僧寺石屏下，时遇野人云屋间。
今日京华见君说，便思轻舸出东关。
奉和圣制春日幸望春宫应制
薛稷（唐代）

九春风景足林泉，四面云霞敞御筵。花镂黄山绣作苑，

草图玄灞锦为川。飞觞竞醉心回日，走马争先眼著鞭。

喜奉仙游归路远，直言行乐不言旋。
送参议林郎中
喻良能（宋代）

人孰不识面，相知贵知心。
唯我与夫子，倾盖成断金。
畴昔居京与，庀职偶相临。
肯纡钟期聪，俯听牙弦琴。
讲说三百篇，一一蒙赏音。
朅来钟山旁，休沐同搜吟。
联镳照湖侧，携手天衣岑。
飞鸣互嘤嘤，和乐长愔愔。
无诗不属和，有酒相与斟。
饷我破羌帖，佳妙同来禽。
复遗先圣像，摹写自孔林。
二年如巨蛩，一旦辰与参。
襟期自兹远，诗盟几时寻。
愿言蚤盍簪，无为徒滞淫。
绝句
游开（宋代）

黄陵庙前湘水春，春烟愁杀渡湘人。
人随归雁去无迹，水远山长歌又新。
冬夜
韩维（宋代）

繁阴扫无迹，庭雪尚余光。
屋背生寒月，林梢绡暗霜。
昏瞳频废卷，悲睛易沾裳。
却想故园夜，张灯宿草堂。
忆馀杭 其八 武水幽澜
吴镇（元代）

一甃幽澜，景德廊西苔藓合，茶经第七品其泉。清冽有灵源。

亭间梁栋书题满。翠竹潇森映池馆。门前一水接华亭。

魏武两其名。
宿长流水
张世法（清代）

长流流不断，砂碛马蹄穷。草入春犹没，山经雨亦童。

求音无鸟到，问径罕人同。薄暮停车处，荒烟一缕中。
余居吴兴泛金溪上暇日率同志拿小舟载鱼鳖虾
葛立方（宋代）

渔师竟日渔，水族作斤卖。
小捐使鬼兄，大载获鳞介。
鲲鲸未易罗，所得亦殊态。
青蛙尽公私，朱鲔兼小大。
霜鲈尚顷针，土负或黏块。
轮囷积文螺，郭索走苍蟹。
湿沫相煦濡，自分煮姜芥。
岂知恻隐人，规作江湖贷。
因呼小青翰，放留舞澎湃。
趺坐延黑衣，号佛指清濑。
经翻流水篇，梵起鱼山呗。
倾盆带寒藻，圉圉看于迈。
惊疑或依蒲，喜跃或生喝。
快若鹰辞鞲，欢如囚破械。
定非校人池，恐是余不派。
愿汝藉佛力，永脱钩网债。
口腹聊尔耳，香饵莫渠爱。
满庭芳·凤阁祥烟
佚名（宋代）

凤阁祥烟，龙城佳气，明禋恭谢时丰。绮罗争看，帘幕卷南风。十里仙仪宝仗，暖红翠、玉碾玲珑。銮回也，箫韶缓奏，声在五云中。千官，迎万乘，丝纶叠叠，锦绣重重。听鸣矟辇路，宴罢鳌宫。瞻仰天颜有喜，君恩霈、寰宇雍容。生平愿，洪基巩固，圣寿永无穷。
杜鹃二首
陈著（宋代）

万绿阴中拌死啼，如何日夜不能疲。
料应饱作秋冬梦，恰好如今是醒时。
平舟场□□□□□□为郡人刘某言某有客曰玉
刘克庄（宋代）

州牧有佳客，□□□□□。
爱吟老叉句。犹记照隣文。
□□□□□，□□□□□。
吾无恤孤力，怀旧意空勤。
鶗鴂吟
刘禹锡（唐代）

朝阳有鸣凤，不闻千万祀。鶗鴂催众芳，晨间先入耳。

秋风白露晞，从是尔啼时。如何上春日，唧唧满庭飞。
植菊
谢薖（宋代）

憔悴灵均老，萧条子美醒。餐英谋自洁，摘蕊恨犹青。

事往成今古，人亡尚典刑。鄙夫今白发，赖汝制颓龄。
周五声调曲二十五首 羽调曲五首 其二十
庾信（南北朝）

树君所以牧人，立法所以静乱。首恶既其南巢，元凶于是北窜。

居休气而四塞，在光华而两旦。是以雨施作解，是以风行惟涣。

周之文武洪基，光宅天下文思。千载克圣咸熙，七百在我应期。

实昊天有成命，惟四方其训之。
偈十九首 其十
释守卓（宋代）

释迦掩室，过犯弥天。维摩杜词，自救不了。如何如何，口门太小。
同君俞自牛头寺至兴教院又会文师
李复（宋代）

杜曲樊川旧化城，东西相峙两牛鸣。
岩前宝塔藏遗烬，殿里长灯续旧明。
万法分流皆有相，一心息妄自无生。
丛林是处经行遍，会向东山记姓名。
七绝句
罗公升（宋代）

天岂私贫我，看书每自疑。
寸心即知己，不用世人知。